**Informatīvais ziņojums**

Par valsts aizsardzības mācības ieviešanu un

Jaunsardzes attīstību 2019.–2027. gadā

# Ziņojuma kopsavilkums

Līdz ar jauna, kompetencēs balstīta mācību satura ieviešanu nepieciešams pārskatīt un aktualizēt arī to, kā izglītības ieguves procesā bērni un jaunieši visos izglītības posmos attīsta un nostiprina valstiskuma apziņu un piederības izjūtu Latvijai, mācās uzņemties atbildību par sevi, savu ģimeni, kopienu un valsti, kā arī attīsta ne tikai intelektuālās, bet arī fiziskās spējas. Lai izveidotos saliedēta, noturīga pret ārējo ietekmi un kritiskā situācijā mobilizēties spējīga sabiedrība, vajadzīga ikviena sabiedrības locekļa izpratne par savu lomu, pienākumiem un tiesībām ārkārtas situācijās, kā arī sagatavotība pieņemt lēmumus un rīkoties ļoti mainīgos apstākļos. Šīs kompetences iegūstamas un pamatā attīstāmas ģimenē un skolā, sākot no agras bērnības, kā arī dažādās ārpusskolas nodarbībās, tostarp darbojoties lielākajā Latvijas bērnu un jauniešu militārās ievirzes kustībā – Jaunsardzē.

Jaunsardze 26 gadu darbības laikā ir nostabilizējusies kā visiem pieejama, tās dalībniekus saliedējoša platforma, kurā bērni un jaunieši iegūst zināšanas un prasmes, kas viņiem noder gan skolā, gan turpmākajā dzīvē. Nozīmīgākais veiksmes faktors Jaunsardzes attīstībai ir šīs kustības atvērtība, jo tās dalībnieki netiek dalīti pēc tautības, sociālā slāņa, dzimuma un citiem kritērijiem un tiem ir nodrošinātas visiem vienādas iespējas apgūt interešu izglītības programmu. Jaunsardzē izveidoto pozitīvo attieksmju, rīcības un stājas kopumu bērni un jaunieši ir nodevuši arī saviem līdzcilvēkiem – vecākiem, klasesbiedriem un skolotājiem, un tas ir uzlabojis kopējo sabiedrības izpratni par valsts aizsardzību.

Jaunsardzes darbības pamatprincipi sasaucas ar jaunajā pamatizglītības standartā noteikto, kas paredz attīstīt pilsoniskās līdzdalības, sadarbības, kritiskās domāšanas un problēmrisināšanas prasmes.[[1]](#footnote-1) Jaunsardzē īstenotā jaunsargu interešu izglītības programma sniedz iespēju pēc mācību stundām un brīvdienās šīs prasmes apgūt padziļināti, nodrošinot tādas konkrētajam vecumposmam atbilstošas aizraujošas nodarbības, kuras tik vienkārši nevar iekļaut obligātajā mācību saturā, piemēram, pārgājienus, laivu braucienus un šaušanas apmācību. Interešu izglītības formāts ir ļoti piemērots pamatizglītībai (līdz 9. klasei), jo nodrošina iespēju iepazīt Jaunsardzi ikvienam bērnam, kuru tas interesē.

Saeima 2018. gada 7. jūnijā pieņēma lēmumu "Par valsts aizsardzības mācības iekļaušanu valsts vidējās izglītības standartā". Atbilstoši šim lēmumam ar 2024. gadu visās vidējās izglītības iestādēs paredzēts ieviest jaunu obligāto mācību priekšmetu – valsts aizsardzības mācību (turpmāk – VAM). Jau šajā mācību gadā jaunā mācību priekšmeta mācību programmas īstenošanu ir uzsākušas 13 skolas. Līdz 2024./2025. mācību gadam skolēnu izvēle apgūt VAM būs brīvprātīga, taču vienlaikus jāatzīmē, ka tie skolēni, kuri šo priekšmetu izvēlēsies, par tā apguvi saņems vērtējumu vidējās izglītības atestātā.

Atsevišķas skolas arī iepriekš savās vidējās izglītības programmās iekļāva ar valsts aizsardzības iemaņu apguvi saistītu mācību priekšmetu, taču tas notika bez pienācīga metodiskā un materiāltehniskā atbalsta. Tagad, pildot Saeimas lēmumu, ir jānodrošina šī mācību priekšmeta apguvei nepieciešamie mācību līdzekļi, t.sk. mācību tehniskie līdzekļi un aprīkojums, individuālie mācību piederumi, kā arī jāpanāk, lai šo priekšmetu pasniegtu motivēti, zinoši un profesionāli skolotāji.

Tā kā VAM ieviešana saistīta ar virzību uz visaptverošu valsts aizsardzības sistēmu, Aizsardzības ministrija kopā ar Izglītības un zinātnes ministriju ir vienojušās, ka vadošā loma priekšmeta īstenošanā būs Aizsardzības ministrijas padotības iestādei – Jaunsardzes centram[[2]](#footnote-2) (turpmāk – JC), kas līdz šim ir organizējis Jaunsardzes darbu. Ziņojums sniedz ieskatu plānotajās JC darbībās un pasākumos, lai izpildītu Saeimas izvirzīto uzdevumu, konkrēti – kā tiks īstenota pakāpeniska VAM ieviešana un kādi resursi tam nepieciešami.

Neapšaubāmi, VAM ieviešana ienesīs pārmaiņas arī Jaunsardzes darbībā. Ja līdz šim jaunsargu nodarbības tika organizētas arī vidusskolās, tad turpmāk Jaunsardzes galvenā mērķauditorija būs pamatskolu skolēni, bet vecāko jauniešu grupas pakāpeniski nomainīs tie jaunieši, kuri mērķtiecīgi un motivēti apgūs VAM. Lai gan noteiktos aspektos Jaunsardzes un VAM mērķi pārklāsies, piemēram, pilsoniskās apziņas veidošanā un patriotisma attīstīšanā, atšķirsies šo darbību formāts (Jaunsardze ir interešu izglītība, bet VAM – mācību priekšmets vidējās izglītības standartā), kā arī to galvenā mērķauditorija – bērni un jaunieši konkrētajā vecumposmā. Lai abi jauniešu izglītošanas formāti varētu sekmīgi pastāvēt līdzās un tur, kur tas būs iespējams, viens otru papildināt, jāpārskata arī jaunsargu interešu izglītības programma.

Ņemot vērā abu izglītošanas formātu specifiku, kā arī to, ka mācību saturs ietver dažādas sarežģītības pakāpes nodarbības un pasākumus (atsevišķos gadījumos – arī tādus, kas saistīti ar augstu drošības risku) ziņojumā piedāvāts pilnveidot arī normatīvo regulējumu bērnu un jauniešu izglītošanai valsts aizsardzības jomā.

# 1. Jaunsardzes un valsts aizsardzības mācības mērķi

Jaunsardze ir Latvijā lielākā bērnu un jauniešu kustība, kas pilnībā tiek finansēta no valsts budžeta līdzekļiem. Jaunsargu nodarbību pamatā ir aizsardzības ministra apstiprināta interešu izglītības paraugprogramma, kas sniedz iespējas lietderīgi pavadīt brīvo laiku un no mācībām brīvajā laikā attīstīt spējas un talantus, kas noderīgi turpmākajā dzīvē un nodrošina ievirzi tālākās karjeras izvēlē. Jaunsargu interešu izglītības programmu raksturo tas, ka, uzsākot apgūt programmu, bērniem netiek izvirzītas nekādas prasības, tas ir – Jaunsardzē var sākt darboties gan desmitgadīgs bērns, gan deviņpadsmitgadīgs jaunietis.

Tieši Jaunsardzē daudzi jaunieši ir iepazinuši drosmīgas un pašaizliedzīgas rīcības piemērus, novērtējuši pacietības, disciplīnas un kārtības nozīmi, izkopuši savus talantus un ieguvuši pārliecību par sevi. Daļa kādreizējo jaunsargu turpmākajā dzīvē ir izvēlējušies darbu sabiedrības labā, kļūstot par karavīriem, policistiem, glābējiem u. c. Arī tie, kuri strādā citās profesijās, jūt aicinājumu aktīvi iesaistīties valsts attīstībā un brīvprātīgi palīdzēt citiem cilvēkiem, tostarp dienot Zemessardzē. Iezīmējas atšķirība starp jauniešiem, kuri nekad nav bijuši Jaunsardzē, un tiem, kuri tajā ir aktīvi darbojušies. Jaunsardze jauniešos ir attīstījusi tādu īpašību kopumu, kas ir svarīgs pilsoniskā patriotisma veidošanai un valsts kopējai ilgtermiņa attīstībai – tā ir spēja uzņemties atbildību un sadarboties ar citiem, kā arī mērķtiecība grūtību pārvarēšanā.[[3]](#footnote-3)

Lai jaunais mācību priekšmets jēgpilni papildinātu Jaunsardzi, nepieciešams skaidri noteikt abu šo izglītošanas aktivitāšu mērķus, ka arī sakārtot apmācības tiesisko regulējumu. Gan Jaunsardzē, gan izglītības iestādēs, kurās apgūst VAM, jaunā paaudze veidosies par patstāvīgiem un atbildīgiem sabiedrības locekļiem, kas apzinās un ciena savas saknes, ir fiziski spēcīgi un veseli, kā arī apguvuši mūsdienu sabiedrības dzīvei nepieciešamās iemaņas.

Jaunsardzes un VAM turpmāka pēctecība un mijiedarbība atspoguļota 1. attēlā, kur redzams, ka Jaunsardzē īstenotā interešu izglītības programma papildinās pamatskolas obligāto mācību saturu. Jaunajā mācību saturā jau ir integrēti, piemēram, indivīda drošības jautājumi, kā arī kopumā jauno mācību saturu caurvij tādas prasmes kā kritiskā domāšana un problēmrisināšana, sadarbība, pilsoniskā līdzdalība, digitālās prasmes u.c. Attiecīgi Jaunsardzē īstenotās interešu izglītības programmas saturs tiks pārskatīts un saskaņots ar to, ko skolēns apgūs skolā.

Vidusskolās Jaunsardzi pakāpeniski aizstās VAM – jauns mācību priekšmets, kura mācību gada ietvaros apgūstamo mācību saturu papildinās praktisko iemaņu nometnes, kurās skolēni varēs piedalīties brīvprātīgi.



|  |  |  |
| --- | --- | --- |
| **Jaunsardzes darbības mērķi:** |  | **Valsts aizsardzības mācības mērķi:** |
| * patriotiskā audzināšana un pilsoniskās apziņas veidošana;
 |  | * patriotiskā audzināšana un pilsoniskās apziņas veidošana;
 |
| * mūsdienu sabiedrības dzīvei nepieciešamo iemaņu attīstīšana;
 |  | * līderības prasmju attīstīšana;
* valsts aizsardzībai nepieciešamo prasmju attīstīšana.
 |
| * veselīga dzīvesveida popularizēšana un fizisko spēju attīstīšana.
 |  |

**1. attēls. Jaunsargu interešu izglītības programmas un valsts aizsardzības mācības īstenošana**

Jaunsardze un VAM veicina tādu patriotismu, kas izpaužas kā konkrēta rīcība, piemēram, piedalīšanās vēlēšanās, dalība nevalstiskajās organizācijās, likumu ievērošana, nodokļu maksāšana, valsts svētku godināšana u. c. Jaunsardzē **patriotiskā audzināšana un pilsoniskās apziņas veidošana** pamatā saistīta ar vēstures notikumu izzināšanu, tas ir – dalību valsts svētkos un atceres pasākumos, dažādu vēsturisku notikumu norises vietu apmeklējumiem. Pamatskolā šajā vecumposmā būtiska patriotisma sastāvdaļa ir tradīcijas, kas veido personisko emocionālo pieredzi. Darbojoties Jaunsardzē, bērni šos notikumus izjūt daudz spilgtāk, piemēram, tad, ja paši piedalās svētku parādē. Jaunsardzē darbojas arī jaunsargu pašpārvalde, kas aktīvi iesaista jaunsargus pilsoniskās un patriotiskās audzināšanas darbā, mācību procesā un sabiedriskā darba organizēšanā. Vidusskolā VAM nodarbībās ar jauniešiem atbilstoši viņu vecumposmam (16-18 gadi) jau iespējams argumentēti diskutēt par nozīmīgiem notikumiem, piemēram, Latvijas neatkarības atjaunošanu, jo jaunieši ir guvuši noteiktu priekšstatu par tiem.

Tāpat kā citās interešu izglītības programmās (piemēram, datorapmācības pulciņu vai sporta skolu nodarbībās) jaunsargu interešu izglītības programma nodrošina iespējas lietderīgi pavadīt brīvo laiku un attīstīt **mūsdienu modernajā sabiedrībā dzīvei noderīgas iemaņas**. Papildus tūrismam un aktīvās atpūtas un pirmās palīdzības iemaņu apguvei bērniem jānodrošina iespējas attīstīt digitālo pratību, mācīties analītiski izvērtēt mediju informāciju, attīstīt komunikācijas un sadarbības prasmes, sekmēt pašattīstību. Ļoti svarīgi, ka arī ārpusskolas nodarbībās tiek attīstīta kritiskā domāšana, nevis mācīts nosacīti "pareizais".

Vidusskolā VAM apgūstamajā mācību saturā universālās iemaņas, kas tiek apgūtas Jaunsardzē, nomainīs ļoti konkrēta un apzināta ikviena valsts iedzīvotāja sagatavotība un spēja rīkoties ārkārtas situācijās. Viens no VAM mērķiem ir **valsts aizsardzības prasmju attīstīšana.** Šī priekšmeta apguvei jāveicina ikviena Latvijas skolēna vēlme nākotnē būt gatavam aizstāvēt Latvijas valsti. Jaunietis, kas būs apguvis VAM saturu, būs ieguvis gan padziļinātu izpratni par savu lomu valsts aizsardzībā, gan pamatzināšanas un iemaņas, ko varētu izmantot, sniedzot atbalstu bruņotajiem spēkiem un aktīvi iesaistoties dažādu ārkārtas situāciju novēršanā.

Jau ierasts, ka Jaunsardze asociējas ar piedzīvojumiem brīvā dabā, entuziasmu un izaicinājumiem. Arī turpmāk viens no Jaunsardzes uzdevumiem būs **popularizēt veselīgu dzīvesveidu un uzlabot bērnu un jauniešu fizisko sagatavotību**. Tāpat kā līdz šim prioritāte būs nodarbības brīvā dabā. Arī vidusskolā VAM nodarbībās ir iekļauti fizisko sagatavotību attīstoši elementi. Kad vien tas iespējams, nodarbības tiks organizētas brīvā dabā, vienlaikus nodrošinot, ka dalība šajās nodarbībās ir pa spēkam ikvienam skolēnam.

Vidusskolēni VAM veiks kopīgus uzdevumus, un tas **veicinās skolēnu saliedētību**. Jauniešiem, kas aktīvi piedalījušies Jaunsardzes nodarbībās un pasākumos, secīgi un sekmīgi apguvuši jaunsargu programmas saturu, plānots piedāvāt uzņemties lielāku atbildību VAM mācību stundās vidusskolā – pildīt instruktoru palīgu pienākumus, tādējādi attīstot viņos **līderības prasmes**.

Lai sasniegtu izvirzītos mērķus, konceptuālā ziņojuma otrajā nodaļā parādīts risinājums Jaunsardzes darba efektivizēšanai, kā arī noteikts VAM īstenošanas mehānisms un pakāpeniska jaunā mācību priekšmeta ieviešanas gaita. Trešajā nodaļā piedāvāts risinājums būtiskākajam ar VAM ieviešanu saistītā izaicinājuma, proti, VAM skolotāju – jaunsargu instruktoru nodrošināšanai. Ceturtajā nodaļā ierosināts izstrādāt jauno normatīvo regulējumu Jaunsardzes darbībai un VAM īstenošanai.

# 2. Jaunsardzes turpmākā darbība un valsts aizsardzības mācības ieviešana

## 2.1. Jaunsardzes turpmākā darbība

Jaunsardzē arī turpmāk tiks īstenota interešu izglītības programma, tomēr to nepieciešams vairāk strukturizēt. Līdz šim Jaunsardzē jau pastāvēja nosacīts dalījums līmeņos, bet tas nebija tieši piesaistīts konkrētajai klasei, kurā mācās bērns, un attiecīgi arī bērna vecumam. Turpmāk **interešu izglītības programmas apguve Jaunsardzē tiks īstenota trijos līmeņos** atbilstoši bērnu un jauniešu vecumam un apgūtajām zināšanām un iemaņām, kā arī Jaunsardzē atsevišķi tiks izdalīts jaunsargu kandidāta[[4]](#footnote-4) un jaunsargu instruktoru palīga statuss[[5]](#footnote-5).

Jaunsargu interešu izglītības programmas piesaiste noteiktai klašu grupai atvieglos mācību procesu, kā arī veicinās saliedētību. Jaunsardzes centrs ir apņēmies atbilstoši formulētajiem mērķiem pārskatīt jaunsargu interešu izglītības programmu, fokusējoties uz 21. gadsimtam svarīgu zināšanu, prasmju un ieradumu apguvi, tostarp attīstot prasmi kompleksi risināt problēmas, apstrādāt daudzveidīgus informācijas datus un piedāvāt risinājumus nestandarta situācijās.

|  |  |  |  |  |  |
| --- | --- | --- | --- | --- | --- |
| Klašugrupa/vecums | Jaunsargu **interešu izglītības** programma  | Papildu prasības  | Sasniedzamais rezultāts  | Nodarbību raksturojums, riski | Līgums ar bērna vecāku |
| 5. – 6.klase(10 –12 gadi) | **1. līmeņa jaunsargu interešu izglītības programma** | – | Attīstīta interese par aktīvu dzīves veidu (Jaunsardze – interesants piedzīvojums) | Zemas un paaugstinātas bīstamības nodarbības | Jā |
| 7. – 8.klase(12– 14 gadi) | Izlīdzināšanas programma – 1. līmeņa programmas apguve |
| **2. līmeņa jaunsargu interešu izglītības programma** | Apgūta 1.līmeņa programma | Apgūtas noteiktas dzīvei mūsdienu modernajā sabiedrībā nepieciešamās prasmes.Attīstīts pilsoniskais patriotisms | Zemas, paaugstinātas un augstas bīstamības nodarbības | Jā |
| 8. – 9.klase(13 – 15 gadi) | Izlīdzināšanas programmas – 1. un 2. līmeņa programmas apguve  | – |
| **3. līmeņa jaunsargu interešu izglītības programma** | Apgūta 2.līmeņa programma | Attīstītas līderības iemaņas, lai veiktu jaunsargu instruktoru palīga pienākumus | Zemas, paaugstinātas un augstas bīstamības nodarbības | Jā |
| 1. kurss(tikai prof. izglītībā) | Speciāla programma jauniešiem, kuri agrāk nav darbojušies Jaunsardzē/ izlīdzināšanas programmas | – | Apgūtas noteiktas dzīvei mūsdienu modernajā sabiedrībā nepieciešamās prasmes. | Zemas, paaugstinātas un augstas bīstamības nodarbības | Jā  |
| **1. tabula. Jaunsargu interešu izglītības programmas dalījums līmeņos** |

Otrs izšķirīgs aspekts, lai sasniegtu Jaunsardzei izvirzītos mērķus, ir **jaunsargu instruktoru profesionālā sagatavotība**. Īpaša uzmanība pēdējos gados ir pievērsta tieši militāro zināšanu un prasmju uzturēšanai, un sadarbībā ar Nacionālajiem bruņotajiem spēkiem (turpmāk – NBS) tiek mērķtiecīgi organizēta jaunsargu instruktoru apmācība. Tā kā plānots, ka nākotnē jaunsargu instruktori vadīs gan VAM, gan Jaunsardzes nodarbības, šī ziņojuma trešajā nodaļā minētās prasības ir attiecināmas uz pilnīgi visiem jaunsargu instruktoriem, pakāpeniski un plānveidīgi nodrošinot to, ka ikviens jaunsargu instruktors ir tiesīgs veikt pedagoģisko darbu arī vispārējā izglītībā, ieguvis militāro izglītību, kā arī apguvis specifiski Jaunsardzes un VAM nodarbību īstenošanai nepieciešamās zināšanas un prasmes.

Kā galvenais mērķis 2015. gada 10. martā Ministru kabineta atbalstītajā informatīvajā ziņojumā par Jaunsardzes attīstību 2015. – 2024.gadam tika izvirzīta **jaunsargu skaita palielināšana.** Noteikts, ka, sākot ar 2020. gadu, jaunsargu skaitam būtu jātuvojas 16 000. JC arī ir tiecies īstenot šo mērķi, un jaunsargu skaits, salīdzinot ar 2014. gadu, ir pieaudzis par vairāk nekā 1000 jauniešiem, tomēr 2018. gadam izvirzīto mērķi, kas paredz jaunsargu skaitu kāpināt līdz 11 500 jaunsargiem, nav izdevies sasniegt, ņemot vērā kopējās Latvijas reģionālās attīstības tendences un demogrāfiju. Šobrīd kustībā aktīvi darbojas vairāk nekā 7 300 bērnu un jauniešu un turpmākajos gados ir jāsaglabā mērķis jaunsargu skaitu kāpināt līdz 8 000 bērnu un jauniešu, bet tas nedrīkst kļūt par kustības pašmērķi. Mācību grupas sadarbībā ar pašvaldībām jākoncentrē novadu centru skolās, tādējādi nodrošinot infrastruktūras un mācībspēku centralizāciju.

Jaunsardzes darbībai turpmākajos gados nepieciešamie finanšu līdzekļi:



\*saskaņā ar budžeta ietvaru 2019 .-2021. gadam

**2 tabula. Jaunsardzes darbībai nepieciešamie finanšu līdzekļi**

## 2.2. Valsts aizsardzības mācības ieviešana un tam nepieciešamie finanšu līdzekļi

Izpildot Saeimas izvirzīto uzdevumu, jau šajā mācību gadā VAM kā **pilotprojekts** tiek īstenota 13 skolās un tās apguvei ir pieteikušies 170 skolēni. Divu mācību gadu laikā paredzētas kopumā 144 mācību stundas jeb viena pilna mācību diena (8 mācību stundas) katru mēnesi 10. un 11. klasē (vai 2. un 3. kursā).

Lai sasniegtu šim mācību priekšmetam izvirzītos mērķus, VAM saturu šobrīd veido četras komponentes: valstiskā audzināšana, līderības un saliedētības attīstīšana, valsts aizsardzības prasmju apguve, kā arī fiziskās sagatavotības attīstīšana, kas integrēta pārējās trijās komponentēs. Jaunietis, kurš apgūst VAM, jau ir sasniedzis noteiktu iepriekšējo sagatavotību (ieguvis pamatizglītību), un VAM mācību priekšmeta formāts izvirza pienākumu apmācāmajam secīgi un precīzi apgūt noteiktu mācību saturu un sasniegt visus noteiktos mācību mērķus.

VAM pasniedz JC personāls – jaunsargu instruktori. Lai nodrošinātu, ka mācību stundās ikvienā skolā tiek apgūts identisks saturs, jaunsargu instruktori tiek nodrošināti ar standartizētiem mācību metodiskajiem līdzekļiem (nodarbību plāni, prezentācijas). Optimālais apmācāmo skolēnu skaits grupā vienam jaunsargu instruktoram ir 10 – 15. Nākotnē jaunsargu instruktoriematbalstu sniegs jaunsargu instruktoru palīgi – jaunieši, kuri pamatskolā aktīvi darbojušies Jaunsardzē, apguvuši jaunsargu interešu izglītības programmas trešo līmeni un izteikuši vēlmi papildus VAM apguvei jaunsargu instruktora vadībā un uzraudzībā pildīt noteiktus uzdevumus.

Šobrīd plānots, ka no kopumā 18 mācību dienām pilnībā ārpus klases telpām tiks organizētas piecas. Šajās dienās paredzēta arī skolēnu ēdināšana ārpus skolas. Pārējās mācību dienās apmācāmie daļēji mācīsies klasēs, daļēji – ārpus skolas. Mācību gada laikā skolēni nevalkās formas tērpus, bet, lai piedalītos āra nodarbībās, viņiem varēs izsniegt lietus jakas un zābakus.

Profesionālās izglītības iestādēs VAM tiks apgūta 2. un 3. kursā. 4.kursā tiks meklētas iespējas nodrošināt arī iegūstamajai specialitātei atbilstošu mācību praksi NBS, lai prakses laikā apmācāmie mācītos un pilnveidotu arī tādas iemaņas kā spēja strādāt komandā, saskarsmes prasmes, kā arī izprastu drošības noteikumu ievērošanas nozīmi. Šobrīd NBS sevišķi aktuāli ir piesaistīt, piemēram, automehāniķus, pavārus, apgādes speciālistus u. c.

Katru gadu tiks kāpināts VAM apmācāmo grupu skaits un pieaugs to skolu skaits, kurās var apgūt VAM, līdz 2024./2025. mācību gadā šo mācību priekšmetu varēs apgūt visās vidējās izglītības iestādēs.

Grupu skaita pieaugums ir atkarīgs no sagatavoto VAM skolotāju skaita (sk. 3. tabulu).



**3. tabula. Valsts aizsardzības mācībā apmācāmo skaita prognoze**

Tā kā VAM ieviešanai netika piešķirti papildu finanšu līdzekļi, pilotprojekta izmaksas šobrīd tiek segtas no JC piešķirtajiem valsts budžeta līdzekļiem.

Ir veikti provizoriski aprēķini par turpmākos gados VAM īstenošanai mācību gada laikā nepieciešamo finansējumu. Paredzams, ka **viena apmācāmā izmaksas abos mācību gados būs 263,8 EUR**. Šajās izmaksās iekļautas lietus jakas (33 EUR) un zābaku (81 EUR) izmaksas katram apmācāmajam, ēdināšanas izmaksas abos mācību gados (9,96 EUR x 5 dienas), kā arī nodarbību organizēšanai nepieciešamā inventāra izmaksas abiem mācību gadiem (100 EUR) – pneimatiskie ieroči, munīcija, paklājiņi u. c. Jāņem gan vērā, ka šobrīd notiek mācību satura izstrāde, attiecīgi inventāra izmaksas vēl varētu tikt precizētas, ņemot vērā faktisko iepirkumu rezultātus.



**4. tabula. Valsts aizsardzības mācības izmaksas mācību gada laikā**

Papildus mācību stundām mācību gada laikā skolēniem būs iespēja **brīvprātīgi** piedalīties **divās praktisko iemaņu nometnēs** – vasarā pēc 10. klases (2. kursa) un vasarā pēc 11. klases (3. kursa).

Mācību priekšmets

(vidējās izglītības standarts)

Interešu izglītība

**2.attēls. Valsts aizsardzības mācības īstenošana mācību gada laikā un vasarā**

Praktiskās nometnes atšķirsies ar izglītības saturu, proti, tajās tiks organizētas nodarbības, kuras mācību gada laikā skolas telpās un skolas apkaimē nav iespējams īstenot nepietiekamās infrastruktūras dēļ. Nometnē jaunieši varēs apgūt lauku kaujas iemaņas, šaušanu ar mazkalibra un triecienšauteni, pilnvērtīgi iepazīties ar karavīra ekipējumu u. c. Atbilstoši šajās nometnēs īstenojami papildu drošības pasākumi. Nometnes tiks īstenotas kā interešu izglītība.

Nometņu dalībniekiem tiks izvirzītas noteiktas prasības. Obligāts priekšnoteikums dalībai šajās nometnēs būs sekmīga VAM mācību satura apguve mācību gada laikā, kā arī jaunsargu instruktora ieteikums dalībai nometnē. Sākot ar 2020.gadu, lai piedalītos nometnē, būs jāuzvar konkursā, jo nometnēs piedalīsies tie, kuriem mācību gada laikā būs labāki mācību rezultāti.

Nometnēs skolēniem būs intensīvs mācību režīms un paaugstināta fiziskā slodze, tādēļ pirms dalības nometnē būs jāiesniedz ģimenes ārsta izsniegta izziņa par veselības stāvokli. Ar apmācāmā vecāku vai aizbildni (vai pašu apmācāmo, ja sasniegts 18 gadu vecums) pirms iesaistīšanās nometnē tiks noslēgts līgums par dalību nometnē. Nometnēs apmācamie nēsās formas tērpu, viņiem tiks izsniegts individuālais ekipējums (mugursoma u.c.).

Nometņu norisei ir nepieciešamas mācību telpas, telpas nometnes dalībnieku un JC personāla izmitināšanai, šautuve un mežains apvidus, tādēļ tās plānots organizēt vietās, kur plānota NBS infrastruktūras, t. sk. šautuvju, attīstība. Kopumā šādas vietas nākotnē būs piecas – Rīgā un pa vienai katrā Latvijas reģionā. Katrā vietā ik vasaru ar NBS atbalstu[[6]](#footnote-6) tiks organizētas četras nometnes – divas praktisko iemaņu nometnes pēc 10. klases (2. kursa) un divas praktisko iemaņu nometnes pēc 11.klases (3. kursa). Vienā nometnē varēs apmācīt 90 – 100 jauniešu, attiecīgi kopējais ik vasaru apmācāmo jauniešu skaits sasniegs 2000.

Nometņu organizēšanas provizorisko izdevumu aprēķinam izmantoti dati par līdzīga apmēra jaunsargu nometņu izmaksām. Aprēķinos iekļautas nometnes organizēšanas izmaksas (t.sk. ēdināšana), formas tērpu izmaksas, kā arī nometņu dalībniekiem paredzētas **stipendijas 15 EUR dienā**.



*\*apmācāmo skaits vienā nometnē plānots palielināt no 100 līdz 150*

**5. tabula. Valsts aizsardzības mācības nometņu organizēšanas izmaksas**

Pēc 2024.gada nometņu kapacitāte ir jāpalielina, lai vienlaikus nometnē varētu apmācīt līdz 150 jauniešiem. Attiecīgi kopējais apmācāmo skaits ik vasaru tad sasniegtu 3000.

Tie jaunieši, kuri būs piedalījušies abās praktisko iemaņu nometnēs, būs apguvuši apmācību, kas ekvivalenta NBS īstenotajam militārās pamatapmācības pirmajam posmam (ik gadu 1000 jaunieši, palielinot nometņu kapacitāti – līdz 1500). Otrās nometnes noslēgumā apmācāmie saņems sertifikātu, kas dos tiesības ar atvieglotiem nosacījumiem pretendēt uz studijām Latvijas Nacionālajā aizsardzības akadēmijā, kā arī Iekšlietu ministrijas sistēmas koledžās. Viņi varēs bez papildu apmācības uzsākt dienestu Zemessardzē, kā arī brīvprātīgi dot zvērestu un kļūt par rezerves karavīriem.

Nometņu organizēšanai būs vajadzīgs arī papildu administratīvais personāls. 2020. gadā (apmācība divās nometnēs – gan pēc 10. klases gan 11.klases) papildus nepieciešams izveidot 7 štata vietas. Tikpat jaunu štata vietu jāizveido arī 2021. un 2022 .gadā, lai 2023. gadā nometņu organizēšanu nodrošinātu ar pilnu jaudu 5 norises vietās.



# 3. Valsts aizsardzības mācības skolotāju sagatavošana

Lai ieviestu VAM Latvijas izglītības iestādēs lielākais izaicinājums šī priekšmeta pasniegšanai ir pedagogu sagatavošana. Turpmākajos gados izglītības iestādes, kuras vēlēsies īstenot VAM, šī priekšmeta mācīšanai pieteiksies brīvprātīgi. VAM tiks mācīta izglītības iestādēs, kurās JC varēs nodrošināt attiecīgu kvalifikāciju ieguvušus skolotājus – jaunsargu instruktorus un skola varēs pielāgot mācību plānu VAM pasniegšanai un nodrošināt nepieciešamo infrastruktūru.

Šobrīd vispārizglītojošo skolu 10. un 11. klasē un profesionālās izglītības iestādēs kopā mācās līdz pat 29 000 skolēniem. Viens jaunsargu instruktors mēnesī var mācīt 120 skolēnus (12 apmācāmie grupā x 10 grupas), un tas nozīmē, ka tikai VAM pasniegšanai visās vidējās izglītības iestādēs no 2024./2025.mācību gada nepieciešami **ap 250 VAM skolotāju**. Lai nodrošinātu gan VAM pasniegšanu, gan Jaunsardzes darbību kopējais jaunsargu instruktoru skaits var sasniegt aptuveni 350.



VAM skolotājiem ir izvirzītas šādas prasības – **augstākā izglītība** (vēlams pedagoģijā veselības un fizisko aktivitāšu jomā)**, atbilstoša militārā sagatavotība**, kā arī **bērnu un jauniešu pasākumu organizēšanai nepieciešamās kompetences** (t. sk. attiecībā uz drošības prasību ievērošanu).

VAM skolotāji tiks sagatavoti un piesaistīti divos veidos:

* sedzot mācību izdevumus par augstākās izglītības ieguvi esošajiem jaunsargu instruktoriem atbilstoši Ministru kabineta 2018. gada 16. oktobra noteikumiem Nr. 632 "Kārtība, kādā jaunsargu instruktoram kompensē mācību izdevumus, un šo izdevumu kompensēšanas un atmaksāšanas noteikumi";
* pieņemot darbā JC sporta skolotāju sagatavošanas programmas absolventus, kuri ieguvuši arī valsts aizsardzības mācības skolotāja kvalifikāciju.

\*tādā apmērā,
lai varētu tikt sasniegti VAM mērķi militārajā jomā

Kontekstā ar jaunas skolotāju izglītības sistēmas ieviešanu Latvijā[[7]](#footnote-7) Latvijas Sporta pedagoģijas akadēmija (turpmāk – LSPA) ir apņēmusies jaunajā sporta skolotāju augstākās izglītības saturā integrēt arī VAM pasniegšanai nepieciešamās kompetences. Līdz 2019. gada 1. septembrim sadarbībā ar AM tiks izveidota un licencēta jauna studiju programma "Veselība, fiziskā aktivitāte un drošība". Tā tiks veidota pēc moduļu principa un tajā tiks iekļauts specifisks modulis "Valsts aizsardzības mācība". Pēc šīs programmas pabeigšanas studenti iegūs gan sporta skolotāja, gan valsts aizsardzības mācības skolotāja kvalifikāciju. Programmā paredzētās militārās zināšanas un iemaņas studenti apgūs sadarbībā ar NBS. Militārās sagatavotības līmenis pēc šādas programmas pabeigšanas varētu būt tāds, kas ļauj studentus ieskaitīt rezervē kā rezerves karavīrus, ja personas atbilstu visiem pārējiem kritērijiem un izteiktu tādu vēlmi.

Nākotnē valsts aizsardzības mācības skolotāja kvalifikācijas ieguve var tikt iekļauta arī citu augstskolu īstenotajās sporta skolotāju sagatavošanas studiju programmās.

VAM skolotāju sagatavošanas prognoze:

|  |  |  |  |  |  |  |
| --- | --- | --- | --- | --- | --- | --- |
| Personāls | 2019./2020. | 2020./2021. | 2021./2022. | 2022./2023. | 2023./2024. | 2024./2025. |
| JC darbinieki, kas studē augstskolā\* | 20 | 20 | 20 | 20 | 20 | 20 |
| Izmaksas par JC darbinieku studijām augstskolā, EUR | 37200 | 62400 | 88000 | 11200 | 11200 | 11200 |
| LSPA studiju programmas "Veselība, fiziskā aktivitāte un drošība" absolventi vai citas augstskolas sporta skolotāju sagatavošanas programmas absolventi | - | 25\*\* | 25\*\* | 25\*\* | 25 | 25 |
| **Kopā kvalificēti VAM skolotāji** | **35** | **80** | **125** | **170** | **215** | **250** |

\*mācības neklātienē, persona var mācīt VAM paralēli studijām

\*\*ja mācības jaunajā studiju programmā uzsāk jau esošie studenti (3. kurss)

**8 tabula. Valsts aizsardzības mācības skolotāju sagatavošanas prognoze**

# 4. Jauna normatīvā regulējuma nepieciešamība

Šobrīd jaunatnes izglītošanu valsts aizsardzības jomā regulē Militārā dienesta likums. Šī likuma 17.1 pantā noteikts, ka Jaunsardze ir brīvprātīga kustība, kuras ietvaros bērni un jaunieši apgūst aizsardzības ministra noteiktu interešu izglītības programmu. Par dalību Jaunsardzē ar bērna vecāku vai pašu jaunieti, ja viņš sasniedzis 18 gadu vecumu, tiek noslēgta vienošanās. Tā kā Militārā dienesta likuma mērķis ir nodrošināt vienotu militārā dienesta gaitu NBS, bet Jaunsardze nav NBS sastāvdaļa un jauniešiem pēc jaunsargu programmas apguves nav pienākuma pildīt dienestu, **bērnu un jauniešu izglītošana valsts aizsardzības jomā būtu regulējama atsevišķā normatīvajā aktā.** Uz to norādījusi arī Valsts kontrole, kas ierosinājusi izvērtēt speciāla Jaunsardzes normatīvā regulējuma izstrādi.

Jaunajam normatīvajam regulējumam jāsatur normas, kas šobrīd jau iekļautas Militārā dienesta likuma 17.1 pantā (t. sk. par formas tērpiem, apgādi u. c.), kā arī tajā nosakāmi Jaunsardzes mērķi, Jaunsardzes atribūtika, uzņemšana un izslēgšana no Jaunsardzes, jaunsargu pienākumi un tiesības. Likumā nostiprināms **jaunsarga kandidāta** jēdziens – tas ir bērns vai jaunietis, kas apmeklē Jaunsardzes nodarbības vai pasākumus un iepazīstas ar Jaunsardzes darbību, bet ar viņu vai viņa vecākiem vēl nav noslēgta vienošanās par dalību kustībā un viņš nav devis jaunsarga zvērestu. Izdodot jaunu likumu, paredzēts arī noteikt, ka, sasniedzot noteiktu sagatavotību, jaunsargs var kļūt par **jaunsargu instruktora palīgu** un piedalīties apmācības īstenošanā, palīdzot jaunsargu instruktoram.

Jaunajā likumā jānoteic, ka par jaunsargu instruktoru var būt tikai Latvijas Republikas pilsonis, kas atbilst Ministru kabineta noteiktajām veselības un fiziskās sagatavotības prasībām un kurš ir lojāls Latvijas valstij. Nosakāms arī tas, kādai jābūt **jaunsargu instruktoru profesionālajai kvalifikācijai.**

Ņemot vērā Jaunsardzē īstenoto nodarbību raksturu (militāras ievirzes, sporta un citas paaugstinātas intensitātes nodarbības) nepieciešams arī **specifisks regulējums** **šīs interešu izglītības programmas īstenošanai**, nosakot, ka aizsardzības ministra noteiktais programmas saturs tiek apgūts secīgi (programmu veido trīs sarežģītības līmeņi), ņemot vērā jaunsarga iepriekšējo sagatavotību un vecumu, Jaunsardzes nodarbībās tiek ievēroti aizsardzības ministra izdotie drošības noteikumi, kas paredz noteiktus papildu drošības pasākumus, piemēram, šaušanas nodarbībās.

Ņemot vērā Jaunsardzes specifiku, kā arī to, ka Jaunsardzes nometnēs var piedalīties, ne tikai bērni, bet arī jaunieši līdz 21 gada vecumam, **nometņu organizēšanai** nosakāma atsevišķa kārtība, nevis piemērojami Ministru kabineta noteikumi par bērnu nometņu organizēšanu un darbības kārtību tajās.

Jaunajā tiesiskajā regulējumā nosakāms ne tikai Jaunsardzes darbības regulējums, bet arī regulējums, kā tiek īstenota VAM, nosakot VAM mērķus, VAM īstenošanā iesaistīto institūciju kompetenci un citus VAM īstenošanai būtiskus jautājumus: VAM skolotāju – jaunsargu instruktoru statusu un viņiem izvirzītās prasības, jaunsargu instruktoru palīgu pienākumus un tiesības VAM nodarbībās, apmācības nodrošinājumu ar materiāltehniskajiem līdzekļiem un NBS atbalstu VAM īstenošanai. Nometnēs, kurās attīstītas praktiskās iemaņas, apmācāmie valkās formas tērpus. Tāpat kā jaunsargu nometņu, arī VAM praktisko iemaņu organizēšanas un darbības kārtība būtu jānosaka aizsardzības ministram. Pirms dalības nometnē ar apmācāmo vai viņa vecāku tiek noslēgta vienošanās. Gadījumā, ja apmācāmais VAM nometnē gūst traumu, ar to saistītos ārstēšanās izdevumus jāsedz JC.

Likumā paredzēts noteikt arī **motivējošu instrumentu** – par dalību VAM praktisko iemaņu nometnēs apmācāmajiem plānots maksāt stipendijas.

# 5. Priekšlikumi turpmāk veicamajām darbībām

Aizsardzības ministrijas piedāvātais risinājums paredz turpmāk bērnu un jauniešu valstiskuma un piederības sajūtu attīstīt divos līdzās pastāvošos un savstarpēji papildinošos formātos – Jaunsardzes kustībā (interešu izglītība) un VAM (mācību priekšmets).

Lai izpildītu Saeimas 2018. gada 7. jūnijā pieņemto lēmumu "Par valsts aizsardzības mācības iekļaušanu valsts vidējās izglītības standartā" un pakāpeniski visās vidējās izglītības iestādēs ieviestu jauno mācību priekšmetu, nepieciešams **iekļaut VAM sasniedzamos rezultātus jaunajā vidējās izglītības standartā** un **atbalstīt ziņojumā iekļauto VAM ieviešanas mehānismu**, kas paredz Saeimas uzstādīto mērķi sasniegt 2024. gadā, proti, nodrošināt, ka VAM ir apgūstama ikvienā vidējās izglītības iestādē kā obligāti apgūstams mācību priekšmets. Papildus tam tiks nodrošināts, ka ik gadu 1000 labākie un mērķtiecīgākie jaunieši VAM praktiskajās nometnēs būs apguvuši apmācību, kas ekvivalenta NBS īstenotajam militārās pamatapmācības pirmajam līmenim.

Lai plānotajā kārtībā ieviestu VAM, nepieciešams **turpināt atbalstīt jaunsargu instruktoru izglītības iegūšanu**, kompensējot mācību izdevumus par augstākās pedagoģiskās izglītības ieguvi, kā arī nepieciešams nodrošināt ilgtermiņa risinājumu šī priekšmeta skolotāju izglītības nodrošināšanai, radot iespēju līdztekus sporta skolotāja kvalifikācijas ieguvei iegūt arī valsts aizsardzības mācības skolotāja kvalifikāciju.

VAM ieviešana ienesīs pārmaiņas arī Jaunsardzes darbībā. Jaunsardzē īstenotā jaunsargu interešu izglītības programma arī turpmāk sniegs iespēju bērniem pēc mācību stundām un brīvdienās piedalīties aizraujošās nodarbībās, tomēr turpmāk Jaunsardzes galvenā mērķauditorija būs pamatskolas skolēni (no 5. līdz 9. klasei). Apmācības Jaunsardzē turpmāk tiks vairāk sistematizētas un jaunsargu programma tiks dalīta līmeņos, tādējādi nodrošinot bērna vecumposmam atbilstošas nodarbības. Atbilstoši aktualizētajiem Jaunsardzes mērķiem, nepieciešams **pilnībā pārskatīt jaunsargu interešu izglītības programmu**.

VAM ieviešanai nepieciešamie finanšu līdzekļi:



**9. tabula. Kopējais valsts aizsardzības mācībai nepieciešamais finansējums**

Šobrīd Aizsardzības ministrijas budžetā šādi finanšu līdzekļi nav plānoti. Pozitīva lēmuma gadījumā līdzekļi VAM ieviešanai tiks rasti Aizsardzības ministrijas budžeta ietvaros, 2019. gadā pārdalot nepieciešamo finansējumu no budžeta programmas 22.12.00 "Nacionālo bruņoto spēku uzturēšana" uz budžeta programmu 34.00.00 "Jaunsardzes centrs". Savukārt par 2020. gadā un turpmākajos gados nepieciešamā finansējuma pārdali Aizsardzības ministrija sagatavos un iesniegs attiecīgu pieprasījumu Finanšu ministrijā.

Nepieciešams arī atbalstīt izteikto priekšlikumu **bērnu un jauniešu izglītošanu valsts aizsardzības jomā regulēt regulējama atsevišķā normatīvajā aktā**.

Aizsardzības ministrs R. Bergmanis

Valsts sekretārs J. Garisons

1. Ministru kabineta noteikumu projekts "Noteikumi par valsts pamatizglītības standartu un pamatizglītības programmu paraugiem", ko Ministru kabinets atbalstījis 27.11.2018. sēdē [↑](#footnote-ref-1)
2. Atbilstoši izmaiņām iestādes funkcijās, plānota iestādes nosaukuma maiņa no "Jaunsardzes un informācijas centrs" uz "Jaunsardzes centrs" (likumprojekts "Grozījumi Militārā dienesta likumā" (12.Saeimas reģ.nr.1335/Lp12)) [↑](#footnote-ref-2)
3. Bērziņa, I. (2019). Patriotisms Latvijas jauniešu vidū un sabiedrībā. 24.lpp.
https://www.naa.mil.lv/sites/naa/files/document/PETIJUMS\_PATRIOTISMS.pdf [↑](#footnote-ref-3)
4. Bērni un jaunieši, kas izrādījuši vēlmi iestāties Jaunsardzē, lai iepazītu kustību, piedalās Jaunsardzes nodarbībās un pasākumos. [↑](#footnote-ref-4)
5. Jaunsargi, kuri sasnieguši vismaz 16 gadu vecumu, ir apguvuši jaunsargu interešu izglītības programmas trešo līmeni un pilda uzdevumus jaunsargu instruktora vadībā un uzraudzībā. [↑](#footnote-ref-5)
6. Vienas nometnes organizēšanai nepieciešama līdz pat 35 jaunsargu instruktoru iesaiste, tādēļ plānots nometnes īstenošanā pēc iespējas iesaistīt arī zemessargus un profesionālā dienesta karavīrus. [↑](#footnote-ref-6)
7. Informatīvais ziņojums "Priekšlikumi konceptuāli jaunas kompetencēs balstītas izglītības prasībām atbilstošas skolotāju izglītības nodrošināšanai Latvijā" [↑](#footnote-ref-7)